桐江行
作者：陸游
朝代：宋

paragraphs: 我来桐江今幾時，面骨崢嶸鬢如雪。
怒嗔不復有端緒，讒謗何曾容辨說。
十年山棲却火食，釀桂餐芝自芳潔。
作官一飽仰紅腐，坐對盤飱常嘔噎。
雪晴宿戒南山遊，剩要賦詠臨清流。
將行復輟却退坐，臺符吏牘令人愁。
胸中崔嵬向誰吐，獨立憑高時自語。
文章當以氣爲主，無怪今人不如古。